అనుమానాస్పద లావాదేవీలు రెట్టింపు
- గుర్తించిన నల్లధనం రూ.7,800 కోట్లు
- మరింతగా పెరిగే అవకాశం
- ఆర్థిఖ శాఖ తాజా నివేదిక
                   న్యూఢిల్లీ: దేశ ఆర్థిక వ్యవస్థలో అనుమానాస్పద లావాదేవీల సంఖ్య 2013-14 మధ్య కాలంలో రెట్టింపు అయినట్లు ఆర్థిక నిఘా విభాగం (ఎఫ్‌ఐయూ) తేల్చింది. వీటి ద్వారా దాదాపు దేశీయంగానూ.. విదేశాల్లోనూ రూ.7,800 కోట్ల నల్ల ధనాన్ని గుర్తించింది. ఇది మరింతగా పెరిగే అవకాశం ఉందని ఆర్థిక శాఖ అధికారి ఒకరు తెలిపారు.
గతంలో ఎన్నడూ లేని విధంగా అనుమానాస్పద లావాదేవీల సంఖ్య ఇటీవలి కాలంలో బాగా పెరిగినట్లు ఎఫ్‌ఐయూ ఒక నివేదికలో వెల్లడించింది. ఈ అనుమానాస్పద లావాదేవీల నుంచి భారీ మొత్తంలో నల్లధనాన్ని గుర్తించే వీలుందని ఎఫ్‌ఐయూ వివరించింది. ఆర్థికశాఖ రూపొందించి తాజా నివేదిక ప్రకారం 2013-14 మధ్య కాలంలో ఖాతాల్లో చూపని నల్లధనం మొత్తం ఆదాయపు పన్ను విభాగం నిఘాలో రూ.7,078 కోట్లుగా తేలిందని దీనికి తోడు కస్టమ్స్‌ మరియు సర్వీస్‌ ట్యాక్స్‌ విభాగాల్లో ఈ మొత్తం రూ.750 కోట్లని ఆర్థిక శాఖ వివరించింది.
                   పలు ఆర్థిక సంస్థల నుంచి సేకరించిన సమాచారాల ఆధారంగా ఈ తాజా నివేదికను రూపొందించారు. ఎన్‌ఫోర్స్‌మెంట్‌ డైరెక్టరేట్‌ గుర్తించిన వాటి విలువ రూ.20 కోట్లు. వీటిలో రూ.17 కోట్ల విలువైన ఆస్తులను జప్తు చేసినట్లు నివేదిక వెల్లడించింది. ఎలక్ట్రానిక్‌ నిఘా ద్వారా సేకరించిన సమాచారం ప్రకారం ఆదాయపు పన్ను శాఖ రూ.163 కోట్ల విలువైన ఆస్తులను, సర్వీస్‌ ట్యాక్స్‌ విభాగం రూ.17 కోట్ల విలువైన ఆస్తులను జప్తు చేసింది.
మనీల్యాండరింగ్‌ చట్ట కింద ఈడీ తాజాగా 105 కేసులను నమోదు చేసింది. 2013-14లో అక్రమ లావాదేవీల సంఖ్య అంతకు ముందున్న (2012-13లో) 31,731 నుంచి 61,953కు పెరిగాయి. సమాచార విశ్లేషణకు నిఘా సంస్థకు 88 లక్షల నగదు లావాదేవీల నివేదికను, 3 లక్షల కౌంటర్‌ఫీట్‌ కరెన్సీ రిపోర్టులను, 81 వేల ప్రభుత్వేతర సంస్థల (ఎన్‌జీవోల) నివేదికలు అందాయి.
                     తాజాగా సవరించిన ఈ నివేదికను ఆర్థిక శాఖ నల్లధనంపై ఏర్పాటు చేసిన ప్రత్యేక దర్యాప్తు బృందానికి కూడా అందజేసింది. ఈ నివేదిక ఆధారంగా నల్లధనంపై ఏర్పాటు చేసిన సిట్‌ కూడా ఆయా దేశాలలో దాచిన నల్లధనం వివరాలను వెలికితీసేందుకు బాగా ఉపకరిస్తుందని ఆదాయపు పన్ను శాఖ వర్గాలు భావిస్తున్నాయి. మరోవైపు ఎఫ్‌ఐయూ విడుదల చేసిన ఈ సమాచారాన్ని మరింతగా విశ్లేషించి దేశంలోనూ దాగి ఉన్న ఖాతాలలో చూపని నల్లధనాన్ని వెలికితీసే ప్రక్రియను ఆదాయపు పన్ను శాఖ వర్గాలు ఇప్పటికే రూపొందించుకున్నట్లు సమాచారం. మ్యాట్‌ పన్ను విషయమై విదేశీ సంస్థాగత మదుపరుల పట్ల కేంద్రం చాలా కఠినంగా వ్యవహరిస్తున్న సంగతి తెలిసిందే.
మీ స్నేహితులకు రికమెండ్ చెయ్యండి